google/wiki40b huggingface dataset:
Ιωσήφ Φραγκίσκος, αρχιδούκας της Αυστρίας

Βιογραφία

Ήταν ο πρωτότοκος γιος του Ιωσήφ-Αυγούστου παλατινού (κόμη) της Ουγγαρίας και της Αυγούστας των Βίττελσμπαχ, κόρης του Λεοπόλδου πρίγκιπα της Βαυαρίας.
Ο πατέρας του ήταν αντιβασιλιάς της Ουγγαρίας για ένα βραχύ διάστημα και υποψήφιος βασιλιάς της.
Ο Ιωσήφ-Φραγκίσκος απεβίωσε το 1957, σε ηλικία 62 ετών, στο Καρκαβέλος της Πορτογαλίας.
Τιμ Κέιχιλ

Καριέρα

Ο Κέιχιλ γεννήθηκε και μεγάλωσε στην Αυστραλία. Ο πατέρας του είναι Άγγλος, ιρλανδικής καταγωγής (αυτός τον ώθησε να ασχοληθεί με το ποδόσφαιρο) και η μητέρα του κατάγεται απο τα νησιά Σαμόα. Σε ηλικία 18 ετών ζήτησε από τους γονείς του να ταξιδέψει στην Αγγλία για να ασχοληθεί επαγγελματικά με το ποδόσφαιρο.
Ο πρώτος σταθμός στην επαγγελματική καριέρα του Κέιχιλ ήταν η Μίλγουολ ΦΚ με την φανέλα της οποίας πρωτοεμφανίστηκε στα τέλη της σεζόν 1997/98 και το 2004 ήταν από τους στυλοβάτες της ξέφρενης πορείας της ομάδας του Λονδίνου μέχρι τον τελικό του Κυπέλλου Αγγλίας.
Το καλοκαίρι του 2004 μεταγράφηκε στην Έβερτον αφού αρχικά απέρριψε πρόταση της Κρίσταλ Πάλας και την ίδια χρονιά ανακηρύχθηκε ως Ποδοσφαιριστής της Χρονιάς για την Ωκεανία.
Η πρώτη του χρονιά στην Πρέμιερ Λιγκ με τη φανέλα της Έβερτον ήταν απόλυτα επιτυχημένη καθώς κατάφερε να αναδειχτεί πρώτος σκόρερ καθώς και πρώτος στις τελικές πάσες κερδίζοντας άμεσα την αγάπη των φιλάθλων της ομάδας. Άμεση συνέπεια των εκπληκτικών του εμφανίσεων ήταν η πρόωρη ανανέωση του συμβολαίου του στην αρχή της επόμενης περιόδου.
Οι εμφανίσεις του στο Μουντιάλ του 2006 με την Αυστραλία του χάρισαν μια υποψηφιότητα για τη Χρυσή Μπάλα εκείνης της χρονιάς.
Κατά τη σεζόν 2006/07 υπέφερε από δυο σοβαρούς τραυματισμούς που τον άφησαν για σημαντικό διάστημα εκτός γηπέδων, αυτό όμως δεν απέτρεψε την Έβερτον από το να του ανανεώσει το συμβόλαιο μέχρι το 2012.
Το Μάιο του 2010 υπέγραψε νέα ανανέωση του συμβολαίου για 4 επιπλέον χρόνια
Το καλοκαίρι του 2012 πήρε μεταγραφή στην Νιου Γιορκ Ρεντ Μπουλς

Εθνική ομάδα

Ο Κέιχιλ πραγματοποίησε το ντεμπούτο του με την Εθνική Αυστραλίας το 2004. Νωρίτερα είχε αγωνιστεί σε ηλικία 14 ετών στην Εθνική Νέων της Σαμόα, ενώ το 2002 είχε εκφράσει την επιθυμία του να αγωνιστεί με την Εθνική Ιρλανδίας στα τελικά του Μουντιάλ του 2002. Είχε μάλιστα σκεφτεί να προσφύγει δικαστικά κατά της FIFA που δεν του επέτρεπε να αλλάξει την ποδοσφαιρική του εθνικότητα.
Με το αντιπροσωπευτικό συγκρότημα της Αυστραλίας μετρά 55 εμφανίσεις και 24 τέρματα,έχοντας συμμετάσχει στο Κύπελλο Συνομοσπονδιών του 2005, στο Μουντιάλ του 2006 και στο Ασιατικό Κύπελλο του 2007 και στο Μουντιάλ του 2010 που διεξήχθη στα γήπεδα της Νοτίου Αφρικής. 
Ο Κέιχιλ είναι ο πρώτος Αυστραλός που σκόραρε σε τελική φάση Μουντιάλ, όπως και ο πρώτος Αυστραλός που σκόραρε στα τελικά του Ασιατικού Κυπέλλου.

Οικογενειακή ζωη

Ο Κέιχιλ είναι παντρεμένος, έχοντας τρία παιδιά και έχει δημιουργήσει δύο ποδοσφαιρικές ακαδημίες. Η μία είναι στην Αυστραλία και η άλλη στο Ντουμπάι. Επίσης έχει αναπτύξει έντονη φιλανθρωπική δράση, συμμετέχοντας ενεργά στις δραστηριότητες της Unicef.
Από πόρτα σε πόρτα

Η σύγχρονη έκφραση "από πόρτα σε πόρτα", που προέρχεται από την αγγλική door to door, αποτελεί εμπορικό όρο διακίνησης αγαθών.
Στην κυριολεκτική χρήση του ο όρος αυτός σημαίνει διακίνηση-διάθεση (αγαθού, επιστολών, διαφημιστικού υλικού, κ.λπ.) από πόρτα σε πόρτα εν σειρά, είτε οικιών και εγκαταστάσεων στο ίδιο οικοδομικό τετράγωνο, είτε σε γραφεία εν σειρά ορόφων του ίδιου κτιρίου.
Στη πραγματικότητα όμως ο όρος αυτός είναι ιδιαίτερα σημαντικός στις εμπορικές συναλλαγές κατά τη διακίνηση αγαθών - φορτίων που σημαίνει την παραλαβή τους από την αποθήκη του αποστολέα και την παράδοσή τους στην αποθήκη του παραλήπτη. Στην πράξη αυτό γίνεται από μεσολαβούσες εταιρείες που αναλαμβάνουν συνεργαζόμενες με μέσα μεταφοράς (πλοία, τρένα, αεροπλάνα κ.λπ.) τη διεκπεραίωση αυτή. Αυτό όμως μπορεί να συμβαίνει και αντίστροφα, όπως στη ναυτιλία, δηλαδή ναυτικοί πράκτορες ναυτιλιακής εταιρείας που αναλαμβάνουν το έργο αυτό για την περιοχή τους. Σε τέτοιες περιπτώσεις ο όρος αυτός περιλαμβάνεται ιδιαίτερα στα καταρτιζόμενα σχετικά ναυλοσύμφωνα.
Απαγορευτική αρχή του Πάουλι

Η απαγορευτική αρχή του Πάουλι είναι μια από τις σημαντικότερες αρχές της κβαντικής μηχανικής και της σύγχρονης ατομικής θεωρίας· διατυπώθηκε το 1925 από τον αυστριακό φυσικό Βόλφγκανγκ Πάουλι (Wolfgang Pauli). Σύμφωνα με αυτή, είναι αδύνατο να υπάρξουν στο ίδιο άτομο ή σύμπλεγμα ατόμων πάνω από δύο ηλεκτρόνια στην ίδια ενεργειακή στάθμη. Επιπλέον, αν δύο ηλεκτρόνια βρίσκονται στην ίδια ενεργειακή στάθμη υποχρεωτικά έχουν αντίθετο σπιν. Με την έννοια συμπλεγμα ατόμων εννοείται το σύνολο των ατόμων στο οποίο ανήκουν από κοινού κάποια ηλεκτρόνια, όπως στο μόριο και το μεταλλικό πλέγμα.
Η ανακάλυψη αυτή υπήρξε αρκετά σημαντική καθώς επέτρεψε την εξήγηση φαινομένων που δεν μπορούσαν να εξηγηθούν από την κλασική μηχανική.
Επίσης εξηγεί τη δομή των ηλεκτρονικών στιβάδων, το οποίο αποτελεί μία από τις βάσεις για το σχηματισμό του
Περιοδικού πίνακα.
Η αρχή αυτή για ένα άτομο ισοδυναμεί με την πρόταση ότι σε κάθε ηλεκτρόνιο αντιστοιχεί ακριβώς μία τετράδα κβαντικών αριθμών n, l, mₗ , mₛ. Η απαγορευτική αρχή του Πάουλι καθορίζει δηλαδή οτι σε κάθε ατομικό τροχιακό μπορούν να τοποθετηθούν εως 2 ηλεκτρόνια με αντιπαράλληλα spin. Επίσης καθορίζει τον μέγιστο αριθμό ηλεκτρονίων που μπορούν να τοποθετηθούν σε μια στιβάδα και σε μια υποστιβάδα. Μαζί με τον κανόνα του Hund και την αρχή της ελάχιστης ενέργειας αποτελεί τη βάση της ηλεκτρονιακής δομής των ατόμων.
Σε ένα πλέγμα πολλών, ίσως δισεκατομμυρίων ατόμων, ίσως κάποια ηλεκτρόνια να ανήκουν σε όλα τα άτομα. Σε αυτήν την περίπτωση τα τροχιακά αλληλοκαλύπτονται διαδοχικά, ώστε να διατρέχουν όλο το σώμα. Πρακτικά το υλικό απαρτίζεται από κατιόντα τα οποία επιπλέουν σε μια θάλασσα ελεύθερων ηλεκτρονίων. Η απαγορευτική αρχή επιβάλλει τη διαφοροποίηση των ενεργειακών σταθμών των ηλεκτρονίων. Έτσι, οι ενεργειακές στάθμες των ελεύθερων ηλεκτρονίων είναι πάρα πολλές και ένα ηλεκτρόνιο με ελάχιστη προσφορά ή πρόσληψη ενέργειας μπορεί να μεταβεί από τη μία στάθμη στην άλλη, ώστε πλέον να γίνεται λόγος για ενεργειακή ζώνη αντί για διακριτές ενεργειακές στάθμες.
Κανονισμός Αγώνων Ποδοσφαίρου

Ο Κανονισμός Αγώνων Ποδοσφαίρου (Κ.Α.Π.) καθορίζει τον τρόπο διεξαγωγής των αγώνων των επαγγελματικών και ερασιτεχνικών πρωταθλημάτων ποδοσφαίρου στην Ελλάδα. Αποτελέι αρμοδιότητα της Ελληνικής Ποδοσφαιρικής Ομοσπονδίας (Ε.Π.Ο.), η Γενική Συνέλευση της οποίας είναι υπεύθυνη για την τροποποίηση των διατάξεών του και την έγκρισή του.
894 Έρντα

Φυσικά χαρακτηριστικά

Η μέση διάμετρος της Έρντα εκτιμάται σε 36,54 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,230. Η `Ερντα περιστρέφεται γύρω από τον εαυτό της μία φορά κάθε 4 ώρες και 41 λεπτά.
Σίβα

Τριμούρτι

Στη διδασκαλία άλλων δογμάτων, ο Μπράχμα, ο Βισνού και ο Σίβα αντιπροσωπεύουν τις τρεις κύριες μορφές της θεού στον Ινδουισμό και αποτελούν το Τριμούρτι. Σ΄αυτή την σχολή της ινδουιστικής θεολογίας ο Μπράχμα είναι ο δημιουργός, ο Βίσνου είναι ο διατηρητής και ο Σίβα είναι ο καταστροφέας ή ο μετασχηματιστής.

Σάιβα

Ο Σίβα θεωρείται ο ύψιστος θεός της Ινδουιστικής θρησκείας κατά την ινδουιστική παράδοση Σάιβα. Οι πιστοί του Ινδουισμού που εστιάζουν τη λατρεία τους προς τον Σίβα ονομάζονται Σαϊβίτες και αποτελούν ένα από τα τρία επικρατέστερα δόγματα του Ινδουισμού.

Θεός των αντιθέσεων

Σύμφωνα με τον Gavin Flood, ειδήμονα σε θέματα της ινδουιστικής θρησκείας, "Ο Σίβα είναι θεός της ασάφειας και του παραδόξου", καθώς δεν αντιπροσωπεύει μόνο την εκδικητική πλευρά του θεού. Γι' αυτό και στο πρόσωπό του συνυπάρχει η δημιουργικότητα και η καταστροφή, η συμπάθεια και η ωμότητα.
Καράσο

Γεωγραφία

Το Καράσο βρίσκεται κεντροδυτικά της χώρας και συνορεύει στα βόρεια με την Μανάγουα, στα βορειοανατολικά με τη Μασάγια και τη Γρανάδα, στα νοτιοανατολικά με το Ρίβας και στα δυτικά βρέχεται από τον Ειρηνικό Ωκεανό.
Κύπελλο Πρωταθλητριών Ευρώπης στην καλαθοσφαίριση 1986-87

Το Κύπελλο Πρωταθλητριών ομάδων Ευρώπης καλαθοσφαίρισης ανδρών (σήμερα Ευρωλίγκα ανδρών) της περιόδου 1986-87, ήταν η τελευταία διοργάνωση που διεξήχθη με ημιτελική φάση εξάδας (σε 10 αγωνιστικές), απ' την οποία οι δυο πρώτες ομάδες προκρίθηκαν στον Τελικό της Λωζάννης.

Ο Τελικός

Το ζευγάρι του Τελικού αποτέλεσαν η Τρέισερ και η Μακάμπι. 
Το παιχνίδι (το οποίο διαιτήτευσαν με επιτυχία ο Έλληνας Σταύρος Δουβής και ο Πολωνός Βίεσλαβ Ζιχ) ήταν συγκλονιστικό, με τους Ντίνο Μενεγκίν, Κεν Μπάρλοου, Μπόμπ Μάκαντου να αντέχουν το ...ξύλο από τους Κέβιν Μαγκί και Λι Τζόνσον. 
Έτσι η Τρέισερ επικράτησε με 71-69 και ξαναπήρε το τρόπαιο στο Μιλάνο, έπειτα από 21 ολόκληρα χρόνια (τότε σαν Σίμενταλ Μιλάνο). Αντίθετα, η Μακάμπι απέτυχε να επαναλάβει το θρίαμβο του 1981 στο Στρασβούργο, όταν είχε αναδειχθεί για δεύτερη φορά στην ιστορία της πρωταθλήτρια Ευρώπης εις βάρος της Σινούντινε Μπολόνια.
Φόλμε

Βιομηχανική ανάπτυξη

Στην προβιομηχανική εποχή, πολυάριθμοι μύλοι, σιδηρουργεία και χυτήρια αναπτύχθηκαν γύρω από τον Φόλμε. Στις αρχές του 19ου και του 20ου αιώνα, αναπτύχθηκε βιομηχανία σιδήρου γύρω από τον Φόλμε.
Δομικό έργο

Δομικό έργο είναι κάθε κατασκευή που προορίζεται να χρησιμοποιηθεί σταθερά συνδεδεμένη με το έδαφος. Ως ακίνητο εδράζεται απευθείας ή διά μέσου άλλων στοιχείων σε αυτό όπως πχ κτίρια, γέφυρες, τοίχοι αντιστήριξης, δεξαμενές κλπ.
Αναστάσιος Αραβαντινός

Βιογραφικά στοιχεία

Γεννήθηκε στην Αθήνα στις 22 Ιουλίου 1879. Άρχισε να σπουδάζει στο Πανεπιστήμιο της Αθήνας αρχικά νομική και μετά το πρώτο έτος γράφτηκε στην ιατρική. Αποφοίτησε με διδακτορικό το έτος 1900. Συνέχισε τις σπουδές του στο Πανεπιστήμιο του Βερολίνου, όπου και πάλι αναγορεύτηκε διδάκτωρ. Επέστρεψε στην Ελλάδα και διορίστηκε βοηθός ιατρός στην Αστυκλινική. Έγινε υφηγητής της Ειδικής Νοσολογίας και επιμελητής της Παθολογικής Κλινικής. Διορίστηκε καθηγητής της ειδικής νοσολογίας και θεραπευτικής και της Προπαιδευτικής Κλινικής. Δημοσίευσε πολλά ιατρικά επιστημονικά συγγράμματα. Απεβίωσε τον Οκτώβριο του 1948 στην Αθήνα.
Δημήτριος Χαλικιάς

Βιογραφικά στοιχεία

Γεννήθηκε το 1925 στην Απιδιά Λακωνίας. Σπούδασε οικονομικές επιστήμες στην τότε ΑΣΟΕΕ (σήμερα Οικονομικό Πανεπιστήμιο Αθηνών) και πραγματοποίησε μεταπτυχιακές σπουδές με υποτροφία στο Πανεπιστήμιο του Κέημπριτζ στο Ηνωμένο Βασίλειο, με αντικείμενο την Οικονομική Ανάπτυξη.
Από το 1951 εργαζόταν στο Υπουργείο Συντονισμού, και συνεργάστηκε στενά με τον Γεώργιο Καρτάλη και τον Σπύρο Μαρκεζίνη. Το 1957 προσλήφθηκε στην Τράπεζα της Ελλάδος και τοποθετήθηκε στην Διεύθυνση Οικονομικών Μελετών, ενώ το 1963, μετά την εκλογική νίκη του Γεωργίου Παπανδρέου, ανέλαβε γενικός γραμματέας του Υπουργείου Συντονισμού. Υπέβαλε την παραίτησή του μετά την Αποστασία του 1965, και επανήλθε στην ΤτΕ. Η θέση του στην Διεύθυνση Οικονομικών Μελετών υπολειτουργούσε («θέση ψυγείο») και έτσι μέχρι την μεταπολίτευση ασχολήθηκε με την εκπόνηση οικονομικών μελετών για λογαριασμό του αμερικανικού ιδρύματος Φορντ (Ford Foundation), αποκτώντας έτσι σημαντική οικονομική άνεση. Μετά την επιβολή της χούντας των συνταγματαρχών, ο Χαλικιάς έδινε χρήματα στην Μαργαρίτα Παπανδρέου για τις ανάγκες του Ανδρέα Παπανδρέου, ο οποίος κρατείτο φυλακισμένος από τους χουντικούς στις φυλακές Αβέρωφ.
Αμέσως μετά την αποκατάσταση της δημοκρατίας το 1974, τοποθετήθηκε οικονομικός σύμβουλος στην Τράπεζα της Ελλάδος με ευρείες αρμοδιότητες, καθώς ήταν ο εισηγητής για τα περισσότερα θέματα στη Νομισματική Επιτροπή, έχοντας κερδίσει την εμπιστοσύνη του Παναγή Παπαληγούρα, του οποίου υπήρξε και λογογράφος.
Στη θέση αυτή παρέμεινε μέχρι το 1981, οπότε η νεοεκλεγείσα κυβέρνηση του ΠΑΣΟΚ τον όρισε υποδιοικητή της Τράπεζας της Ελλάδος, με διοικητή τον Γεράσιμο Αρσένη, με τον οποίο δεν είχαν καλές σχέσεις. Το 1984 ανέλαβε διοικητής, θέση στην οποία παρέμεινε για ένα διάστημα και επί κυβέρνησης Μητσοτάκη, αποχωρώντας τελικά το 1992.
Ως διοικητής της ΤτΕ, αποτέλεσε βασικό πρωταγωνιστή της γενικότερης φιλελευθεροποίησης του τραπεζικού συστήματος που συντελέσθηκε στο δεύτερο μισό της δεκαετίας του 1980, με αποφάσεις όπως η ανάθεση της ευθύνης για την επιλογή των δανειοδοτήσεων και των επιτοκίων στις εμπορικές τράπεζες με ιδιωτικοοικονομικά κριτήρια (μέχρι τότε καθορίζονταν με διοικητικά μέτρα της ΤτΕ).
1570 Μπρουνονία

Φυσικά χαρακτηριστικά

Η μέση διάμετρος της Μπρουνονίας εκτιμάται σε 16 χιλιόμετρα περίπου. Τα υπόλοιπα φυσικά χαρακτηριστικά της είναι άγνωστα.
Άτυπη κατάθλιψη

Η άτυπη κατάθλιψη είναι μια υποκατηγορία δυσθυμίας και κλινικής κατάθλιψης και χαρακτηρίζεται από αντιδραστικότητα της διάθεσης (ο ασθενής είναι ικανός να βιώνει καλυτέρευση της διάθεσης σε ευχάριστα γεγονότα) και θετικότητα. Επίσης άτομα με άτυπη κατάθλιψη βιώνουν αύξηση βάρους και αυξημένη όρεξη για φαγητό, υπνηλία ή υπερυπνία και έντονη κοινωνική φθορά ως συνέπεια της υπερευαισθησίας στην αντιλαμβανόμενη διαπροσωπική απόρριψη. 
Αντίθετα με την ονομασία της, η άτυπη κατάθλιψη είναι η πιο συχνή μορφή κατάθλιψης.

Έρευνα

Γενικά, η άτυπη κατάθλιψη τείνει να προκαλεί περισσότερη δυσλειτουργία στον ασθενή από όλες τις άλλες μορφές κατάθλιψης. Η άτυπη κατάθλιψη είναι χρόνιο σύνδρομο που τείνει να ξεκινάει σε νεαρότερη ηλικία από τις υπόλοιπες μορφές της κατάθλιψης (συνήθως στην εφηβεία). Άτομα που νοσούν από άτυπη κατάθλιψη συνήθως υποφέρουν και από άλλες διαταραχές, όπως διαταραχή πανικού, κοινωνική φοβία και άλλες διαταραχές. Η άτυπη κατάθλιψη είναι πιο συνηθισμένη στις γυναίκες (κοντά στο 70% τον ασθενών με άτυπη κατάθλιψη είναι γυναίκες).
Μερικές έρευνες έχουν δείξει πως τα παλιότερα αντικαταθλιπτικά, όπως οι αναστολείς της μονοαμινοοξειδάσης (MAOIs) είναι πιο αποτελεσματικοί, ωστόσο τα νεότερα αντικαταθλιπτικά λειτουργούν αρκετά καλά έναντι της άτυπης κατάθλιψης. Η θεραπεία με φάρμακα λειτουργεί καλύτερα όταν συνδυάζεται με ψυχοθεραπεία. Πρέπει να αναφερθεί ότι διάφορες διαταραχές που συνυπάρχουν με την άτυπη κατάθλιψη, όπως η διαταραχή πανικού, ίσως να μην μπορέσουν να θεραπευτούν χωρίς επιπλέον φάρμακα.
Μερικοί υποθέτουν πως η άτυπη κατάθλιψη σχετίζεται με προβλήματα του θυρεοειδή. Άλλες έρευνες έχουν δείξει πως η κατάσταση ορισμένων ασθενών με άτυπη κατάθλιψη ίσως να καλυτερεύσει με διάφορα φάρμακα που χρησιμοποιούνται στον υποθυρεοειδισμό.
Βασίλης Ντερτιλής

Βιογραφικά στοιχεία

Ήταν γιος του αξιωματικού του στρατού και ηγετικού στελέχους της Χούντας Νικολάου Ντερτιλή και εγγονός του αντιστρατήγου Βασίλειου Ντερτιλή. Αποφοίτησε από την Σχολή Ναυτικών Δοκίμων. Την περίοδο 1991 - 1993 διετέλεσε κυβερνήτης του πλοίου γενικής υποστηρίξεως "ΑΞΙΟΣ".
Κατά τη διάρκεια της στρατιωτικής του σταδιοδρομίας ανέλαβε την διεύθυνση αρκετών ειδικών αποστολών στο εξωτερικό. Συγκεκριμένα την περίοδο 1993 - 1994 ηγήθηκε της εγκαταστάσεως των ελληνικών δυνάμεων, υπό την Αιγίδα του ΟΗΕ, στη Σομαλία όπως και τον επαναπατρισμό αυτών στην Ελλάδα ενώ το 1993 ανέλαβε την διοίκηση της αποστολής με την κωδική ονομασία "Χρυσόμαλλο Δέρας". Η τελεύταια προέβλεπε την αποστολή επιβατηγού πλοίου στο Σοχούμι, συνοδευόμενο από στελέχη της Ομάδας Υποβρυχίων Καταστροφών (ΟΥΚ) με επικεφαλής τον Ντερτιλή, με σκοπό να παραλάβει τους 1013 Έλληνες κατοίκους της Αμπχαζίας, οι οποίοι πλήττονταν από τις πολεμικές διαμάχες μεταξύ Γεωργίας και Αμπχαζίας. Η επιχείρηση άρχισε στα μέσα Ιουλίου και ολοκληρώθηκε στις 18 Αυγούστου 1993 με επιτυχία. Το 1995 στάλθηκε στην Γιουγκοσλαβία ως στρατιωτικός σύνδεσμος. Το 1996 αποχώρησε από το Πολεμικό Ναυτικό ως αρχιπλοίαρχος ε.α. Μετά την αποχώρησή του εργάστηκε σε επιχειρήσεις του ομίλου Στασινόπουλου στο Βελιγράδι.
Απεβίωσε στις 24 Νοεμβρίου 2012 στο Λιντς της Αυστρίας, όπου και κατοικούσε, και ενταφιάστηκε στο νεκροταφείο Σαλαμίνας. Ήταν παντρεμένος και είχε αποκτήσει παιδιά.
Μίρκο Τομασόνι

Βιογραφικά στοιχεία

Γεννήθηκε στις 24 Απριλίου 1969. Το 1999 τραυματίστηκε σε τροχαίο ατύχημα και έκτοτε κυκλοφορεί σε αναπηρικό αμαξίδιο. Εξελέγη τρεις φορές στο τοπικό συμβούλιο και στη συνέχεια στο Μέγα και Γενικό Συμβούλιο.
Τον Ιούνιο του 2006 εξελέγη βουλευτής στο Μέγα και Γενικό Συμβούλιο ως ανεξάρτητος στη λίστα του Κόμματος των Σοσιαλιστών και Δημοκρατών. Με την εκλογή του ως Κυβερνών Διοικητής έγινε το πρώτο ΑΜΕΑ που εξελέγη στη θέση αυτή.  Με βάση τους νόμους του Αγίου Μαρίνου, έπειτα από τη λήξη της θητείας του, επέστρεψε στην πολιτική ζωή. Συνέγραψε το βιβλίο Βολιβία 2013 που εκδόθηκε στις 19 Μαρτίου 2014. 
Τον Οκτώβριο του 2018 διορίστηκε ξανά Κυβερνών-Διοικητής, για το εξάμηνο ως τον Απρίλιο του 2019.
Άλφρεντ Χέρμαν Φριντ

Ζωή

Γεννήθηκε στη Βιέννη της Αυστροουγγαρίας, ο Φριντ εγκατέλειψε το σχολείο σε ηλικία 15 ετών και ξεκίνησε να εργάζεται σε ένα βιβλιοπωλείο. Το 1883 μετακόμισε στο Βερολίνο, όπου άνοιξε δικό του βιβλιοπωλείο το 1887. Μετά τη δημοσίευση του Die Waffen nieder! (Αφήστε Κάτω τα Όπλα Σας) από την Μπέρτα φον Ζούτνερ το 1889, ο Φριντ και η φον Ζούτνερ άρχισαν να εκδίδουν ένα περιοδικό με το ίδιο όνομα το 1892. Στα άρθρα που δημοσιεύθηκαν στο Die Waffen nieder! και το διάδοχό του, το Die Friedenswarte (Το ρολόι της ειρήνης), επέδειξε την ειρηνιστική φιλοσοφία του.
Το 1892 ήταν συν-ιδρυτής της Γερμανικής Κοινωνίας Ειρήνης (Deutsche Friedensgesellschaft, Ντότισε Φριντένσγκεζελζαφτ). Ήταν ένας από τους πατέρες της ιδέας θεμελίωσης ενός οργανισμού για τη παγκόσμια ειρήνη (η κύρια ιδέα αναπτύχθηκε στην Κοινωνία των Εθνών και μετά το Δεύτερο Παγκόσμιο Πόλεμο στον ΟΗΕ). 
Ο Φριντ ήταν μέλος του κινήματος της Εσπεράντο. Το 1903 εξέδωσε ένα βιβλίο, το Lehrbuch der internationalen Hilfssprache Esperanto (Βιβλίο της Διεθνούς Γλώσσας Εσπεράντο).
Το 1909 συνεργάστηκε με τους Πωλ Οτλέ και Ανρί λα Φωνταίν του Κεντρικού Γραφείου Διεθνών Ενώσεων στην προετοιμασία της Annuaire de la Vie Internationale.
Το 1911 τιμήθηκε με το Νόμπελ Ειρήνης μαζί με τον Τομπίας Άσερ. Κατά τη διάρκεια του Πρώτου Παγκοσμίου Πολέμου, έζησε στην Ελβετία και πέθανε στη Βιέννη το 1921. Οι στάχτες του θάφτηκαν στο Φοϊερχάλλε Ζίμερινγκ.
Ράιαν Ρέινολντς

Πρώτα χρόνια

Ο Ρέινολντς  γεννήθηκε στο Βανκούβερ της Βρετανικής Κολομβίας στον Καναδά από τους Τζέιμς και Τάμι Ρέινολντς. Έχει ιρλανδική καταγωγή και είναι ο νεότερος από τα τρία αδέρφια του.

Καριέρα

Η καριέρα του Ρέινολτνς ξεκίνησε το 1990 όταν πρωταγωνίστησε στην καναδική εφηβική σαπουνόπερα Hillside. Πρωταγωνίστησε στην ταινία Βαν Γουάιλντερ: Η Ψυχή του Πάρτυ (Van Wilder, 2002) και στην αμερικανική τηλεοπτική σειρά Two Guys and a Girl. Το 2005 έπαιξε ένα σερβιτόρo στην ταινία Το Σερβίρισμα (Waiting...) και ένα στέλεχος δισκογραφικής εταιρίας στην ταινία Το Χρονικό μιας Χυλόπιτας (Just Friends) μαζί με τις Έιμι Σμαρτ και Άννα Φάρις. Το 2008 πρωταγωνίστησε στο Σίγουρα, Ίσως (Definitely, Maybe) και έκανε γκεστ εμφάνιση στη δημοφιλή αμερικάνικη τηλεοπτική σειρά Scrubs. Το 2009 έπαιξε μαζί με τη Σάντρα Μπούλοκ στη μεγάλη εισπρακτική επιτυχία Η Πρόταση (The Proposal).
Αν και η φιλμογραφία του περιλαμβάνει κυρίως κωμωδίες, ο Ρέινολντς έκανε εντατική προπόνηση για να υποδυθεί ένα ήρωα δράσης στο Blade: Trinity τo 2004, όπου έπαιξε μαζί με τους Γουέσλεϊ Σνάιπς και Τζέσικα Μπίελ. Το 2005 πρωταγωνίστησε στο ομώνυμο remake Τρόμος στο Amityville (The Amityville Horror). Ο Ρέινολντς ενσάρκωσε τον κόμικ χαρακτήρα Ντέντπουλ (Deadpool) στο spinoff της σειράς ταινιών X-Men με τίτλο X-Men η Αρχή: Γούλβεριν (X-Men Origins: Wolverine, 2009) δίπλα στον Χιου Τζάκμαν. Την ίδια χρονιά πρωταγωνίστησε στο ισπανικό/αμερικανικό θρίλερ Buried σε σκηνοθεσία Ροντρίγκο Κορτές.
Ψηφίστηκε από το περιοδικό People ως ο Πιο Σέξυ Άνδρας στον Κόσμο το 1998 και το 2009.
Τον Iούνιο του 2011 κυκλοφόρησε το Green Lantern βασισμένο στο ομώνυμο κόμικ της DC, όπου ο Ρέινολντς υποδύεται τον υπερήρωα Χαλ Τζόρνταν/Γκριν Λάντερν. και τον Αύγουστο της ίδιας χρονιάς συμπρωταγωνίστησε μαζί με τον Τζέισον Μπέιτμαν στην κωμωδία Αλλάζουμε; (The Change-Up). Το 2012 πρωταγωνίστησε μαζί με τον Ντένζελ Ουάσινγκτον στο περιπετειώδης θρίλερ Το Κρησφύγετο (Safe House). Θα ενσαρκώσει τον Νικ Κρουζ στην κινηματογραφική μεταφορά του κόμικ Rest in Peace Department από την Universal Pictures, προγραμματισμένη να κυκλοφορήσει το 2013. Το Μάρτιο του 2005, ο Ρέινολντς, σε συνέντευξή του εξέφρασε ενδιαφέρον να υποδυθεί ξανά το χαρακτήρα Ντέντπουλ στην πιθανή ομώνυμη κινηματογραφική μεταφορά καθώς και τον υπερήρωα Γουάλι Γουέστ στην επερχόμενη κινηματογραφική μεταφορά της ταινίας The Flash.

Προσωπική ζωή

Το 2002, ο Ρέινολντς είχε σχέση με την τραγουδίστρια Αλάνις Μόρισετ. Ανακοίνωσαν τον αρραβώνα τους τον Ιούνιο του 2004. Το Φεβρουάριο του 2007 οι εκπρόσωποι των Μόρισετ και Ρέινολντς ανακοίνωσαν την κοινή τους απόφαση να χωρίσουν. Λίγο μετά το χωρισμό του με τη Μόρισετ, έκανε δεσμό με τη Σκάρλετ Τζοχάνσον, με την οποία αρραβωνιάστηκαν στις 5 Μαίου 2008. Παντρεύτηκαν στις 27 Σεπτεμβρίου 2008 και στις 14 Δεκεμβρίου 2010 χώρισαν. Στα γυρίσματα της ταινίας Green Lantern γνωρίστηκε με την συμπρωταγωνίστρια του Μπλέικ Λάιβλι και τον Οκτώβριο του 2011 ανακοίνωσαν την σχέση τους. Παντρεύτηκαν στις 9 Σεπτεμβρίου του 2012 και έχουν αποκτήσει μαζί δύο κόρες, την Τζέιμς Ρέινολντς ( γεν. 16 Δεκεμβρίου 2014). Στις 30 Σεπτεμβρίου του 2016 δημοσιεύτηκε πως η Μπλέικ έφερε στον κόσμο την δεύτερη κόρη τους.
Εθνόσημο του Σουρινάμ

Το εθνόσημο του Σουρινάμ καθιερώθηκε στις 25 Νοεμβρίου 1975, με την ανεξαρτησία της χώρας. Το εθνικό ρητό που αναγράφεται σε αυτό είναι το Justitia - Pietas - Fides (Δικαιοσύνη - Ευλάβεια- Πίστη). Απεικονίζει επίσης δύο ιθαγενείς , οι οποίοι μεταφέρουν έναν θυρεό.
Το αριστερό μισό του θυρεού συμβολίζει το παρελθόν, όταν απήχθησαν δούλοι από την Αφρική και οδηγήθηκαν στη χώρα με πλοία. Το δεξιό μέρος παρουσιάζει έναν βασιλικό φοίνικα, επίσης σύμβολο δίκαιων ανθρώπων. Το διαμάντι στη μέση είναι η καλλιτεχνική απεικόνιση της καρδιάς, που θεωρείται το όργανο της αγάπης. Τα άκρα του διαμαντιού δείχνουν τις τέσσερις διευθύνσεις του ανέμου. Ένα πεντάκτινο αστέρι εσωκλείεται στο διαμάντι. Το αστέρι αυτό αποτελεί σύμβολο των πέντε ηπείρων από τις οποίες οι κάτοικοι της χώρας μετανάστευσαν: Αφρική, Αμερική, Αυστραλία, Ασία και Ευρώπη.
Γουλιέλμος Δ΄ του Ηνωμένου Βασιλείου

Βιογραφία

Ο Γουλιέλμος ήταν ο τρίτος γιος του Γεωργίου Γ΄ της Βρετανίας και νεότερος αδελφός και διάδοχος του Γεωργίου Δ΄. Ο Γουλιέλμος Δ΄ γεννήθηκε στις 21 Αυγούστου 1765 στο Παλάτι του Αγίου Ιακώβου στο Λονδίνο και εκεί βαπτίσθηκε. Ήταν ο τελευταίος βασιλιάς του Ανοβέρου και προτελευταίος μονάρχης της Βρετανίας από τον Οίκου του Ανόβερου.